b'\n_START_ARTICLE_\nIgA nefropatija\n_START_PARAGRAPH_\nIgA nefropatija (skra\xc4\x87eno IgAN, poznata i pod nazivima IgA nefritis, Bergerova bolest) je naj\xc4\x8de\xc5\xa1\xc4\x87i oblik glomerulonefritisa (upale glomerula u bubregu) u svijetu, kojeg karakteriziraju naslage antitijela razreda IgA na mezangiju glomerula._NEWLINE_IgA nefropatija je bolest koja naj\xc4\x8de\xc5\xa1\xc4\x87e izolirano zahva\xc4\x87a bubrege i nepoznatog je uzroka, a mo\xc5\xbee biti prisutna i kao manifestacija odre\xc4\x91enih sustavnih bolesti (npr. Henoch-Sch\xc3\xb6nleinova purpura, sistemski lupus eritematozus, ankiloziraju\xc4\x87i spondilitis, dermatitis herpetiformis, hepatitis, HIV, celijakija, ciroza jetre)._NEWLINE_IgA nefropatija manifestira se \xc5\xa1irokim rasponom poreme\xc4\x87aja funkcije bubrega, te ima razli\xc4\x8dit tijek; od toga da se manifestira kao asimptomatska hematurija koja naj\xc4\x8de\xc5\xa1\xc4\x87e ima vrlo spori tijek, pa sve do brzoprogresivnog glomerulonefritisa, koje zavr\xc5\xa1ava zatajenjem bubrega u kratkom vremenu. I patolo\xc5\xa1ki nalazi dobiveni biopsijom bubrega pokazuju raznolikosti, ali ih gotove sve karakteriziraju proliferacija mezangija i prominentni depoziti IgA antitijela._NEWLINE_U lije\xc4\x8denju bolesti koriste se lijekovi koji smanjuju proteinuriju (izlu\xc4\x8divanje proteina u urinu), kao \xc5\xa1to su ACE inhibitori, blokatori ATII receptora, te tako usporavaju pogor\xc5\xa1anje funkcije bubrega. Koriste se i imunosupresivi poput kortikosteroida, a osobe kod kojih bolesti uznapreduje do terminalne faze zatajenja bubrega u lije\xc4\x8denju se koriste postupci dijalize, te presa\xc4\x91ivanje bubrega.'